ועדת הפנים והגנת הסביבה, כנסת 20, פרוטוקול מספר 757, 2018-11-28 09:00

יואב קיש: בוקר טוב, אני פותח את ישיבת ועדת הפנים והגנת הסביבה בנושא: הצעת חוק למניעת הסתננות, הכנה לקריאה שנייה ושלישית, מ/1277; והצעת חוק פרטית פ/5835, שלי, לקריאה ראשונה.

יואב קיש: אני אתחיל בהצעה למזג את ההצעות.

יואב קיש: מי בעד המיזוג?

יואב קיש: בעד ההצעה למזג את הצעות החוק – 3

יואב קיש: נמנעים – אין

יואב קיש: ההצעה התקבלה פה אחד ותעבור לוועדת הכנסת לאישור.

יואב קיש: אני ממשיך להצעת החוק עצמה.

יואב קיש: קודם כול בוא נקריא את ההצעה ואז נשמע את משרד הפנים.

גלעד קרן: מכיוון שמיזגנו את שתי ההצעות, הולכים לפי ההצעה שעברה קריאה ראשונה.

גלעד קרן: אז אני מקריא את הצעת החוק הממשלתית:

יואב קיש: משרד הפנים, זאת הצעת חוק שלכם, תציגו בבקשה.

נעם כהאן: אני נעם כהאן, יועצת משפטית ברשות האוכלוסין.

נעם כהאן: הצעת החוק הזאת באה להאריך תוקף של סעיף שהיה קיים בהוראת שעה.

נעם כהאן: בפעם האחרונה, לפני כשנה, הוא הוארך ל-12 חודשים נוספים.

נעם כהאן: מדובר במנגנון שמאפשר אכיפה על איסור הוצאת כספי מסתנן, שזה בעצם עוד כלי במסגרת מכלול הכלים שמנסים לטפל בתופעת ההסתננות ולעודד יציאה מהארץ.

נעם כהאן: זה לא מאפשר להם ליהנות מהאפשרות של הוצאת כספים במהלך שהייתם כאן, אלא רק בעת יציאתם מישראל.

נעם כהאן: אלה סעיפים שנאכפים על ידי משטרת ישראל, שהנציגים שלה נמצאים כאן גם.

שפי פז: שלא נאכפים.

נעם כהאן: ההארכה ב-18 חודש נועדה כדי שנוכל להביא נתונים מסודרים יותר וברורים יותר באשר לאופן האכיפה.

נעם כהאן: אני יכולה לתת לנציגי המשטרה להרחיב בעניין הזה.

יואב קיש: אני חייב להגיד שכל המערכת התעוררה בזכות דיון שעשינו בוועדת הפנים בעניין הזה, שגילינו בו כמה דברים מאוד מפתיעים.

יואב קיש: ראשית, לפי מה שנאמר לי אז המשטרה לא הגישה אפילו כתב אישום אחד.

יואב קיש: הייתה לנו ביקורת קשה מאוד כלפי המשטרה על כך שלא אוכפים ולא משתמשים בכלי הזה, וניסו שם לתת לנו תשובות.

יואב קיש: דיברו על מזרח ירושלים.

יואב קיש: אמרנו שמזרח ירושלים זה לא תירוץ.

יואב קיש: דיברו גם על החולצות ועוד אלף ואחת סיבות.

יואב קיש: בעיניי יש פה התנהלות לא טובה של המשטרה, שבעצם לוקחת כלי שיכול להיות מאוד אפקטיבי אבל לא עושה בו שימוש.

יואב קיש: אז מצד אחד המשטרה לא משתמשת בחוק, לא מבצעת אכיפה, לא עושה עם זה שום דבר - - -

ענת ברקו: בעצם לא מיישמת את החוק ולא פועלת על פיו.

ענת ברקו: זה נורא.

יואב קיש: בוא נגיד שזה לא החוק היחיד במדינת ישראל שהמשטרה לא שמה עליו את מלוא כובד משקלה, אם להיות זהירים.

יואב קיש: מצד שני, יש הבדל בין "לא לשים את מלוא כובד משקלה" לבין - -

ענת ברקו: להתעלם מהחוק.

יואב קיש: - - לבין לעשות קצת פעולות אכיפה.

יואב קיש: אפילו זה לא קרה.

יואב קיש: ותכף נשמע פה את משרד המשפטים, שאולי הם יגידו "סליחה, לא עשיתם כלום, אז למה להאריך בכלל".

יואב קיש: ואולי הם צודקים.

יואב קיש: אם אתם תמשיכו לא לעשות כלום אז חבל בכלל להאריך.

יואב קיש: נכון, שפי?

שפי פז: אני בעד לתת להם אזרחות ולגמור את הסיפור.

שפי פז: לא חבל על הזמן של כולנו?

שפי פז: הרי זו המטרה בסוף.

יואב קיש: בדיוק.

יואב קיש: אבל עכשיו ברצינות.

יואב קיש: אני מתחבר למשרד המשפטים בביקורת הקשה שלו.

יואב קיש: זה לא יכול להיות המצב הזה.

יואב קיש: הכנסת רוצה שתאכפו את הסעיף הזה, אבל אתם לא עושים את זה.

יואב קיש: למה?

יואב קיש: ככה.

יואב קיש: כי קצת קשה פה וקצת קשה שם.

יואב קיש: אם קשה – מתאמצים.

שפי פז: כי יש להם דברים אחרים לעשות.

יואב קיש: לפני חברי הכנסת אני רוצה לשמוע את עמדת משרד המשפטים.

יואב קיש: אחד הדברים שלי מפריע זה פרק הזמן.

יואב קיש: הצעת החוק הפרטית שלי הייתה עם זמן יותר ארוך, אבל אנחנו מתכנסים עכשיו להצעת החוק הממשלתית ודנים על 18 חודש.

יואב קיש: תגידי בבקשה למה 18 חודש ולא יותר או פחות.

רפ"ק הדס פטר: אדוני, אחר כך נרצה להתייחס לדברים.

יואב קיש: ברור.

יואב קיש: אני פשוט מעורב בהצעת החוק הזאת ברמה האישית, אז הייתי חייב להיות קצת יותר...

דנה רוטשילד: אני דנה רוטשילד, מייעוץ וחקיקה פלילי, משרד המשפטים.

דנה רוטשילד: כפי שאדוני אמר, מדובר בעבירות שמאז שנת 2013 אין בעניינן אכיפה.

דנה רוטשילד: עמדת משרד המשפטים הייתה שבנסיבות האלה יש צורך בתקופה קצרה נוספת, כדי לבחון את היישום של האיסור הזה ואת הצורך שלו.

דנה רוטשילד: אני אציין שגם ההארכה האחרונה שנעשתה בעניין העבירות, בשנת 2017, הייתה למשך שנה.

דנה רוטשילד: גם במהלך השנה הזו - -

יואב קיש: לא עשו שום דבר.

דנה רוטשילד: - - לא ראינו אכיפה בהיבטים האלה, ולכן אנחנו סבורים שיש צורך בתקופה נוספת.

דנה רוטשילד: לגבי התקופה של שנה וחצי – אנחנו כרגע נמצאים ממילא בשנת בחירות, ולכן חשבנו - - -

יואב קיש: אה, אז בעצם רציתם לשנה, אבל בגלל הבחירות זה שנה וחצי.

דנה רוטשילד: באופן דומה להארכה שנעשתה בפעם האחרונה.

דנה רוטשילד: מכיוון שיש כאן צורך ביותר זמן בגלל העניינים האלה, חשבנו שנכון יותר ללכת לכיוון של שנה וחצי.

דנה רוטשילד: אני גם אציין שזו גם עמדתה של ועדת שרים.

יואב קיש: תמיד כשמזכירים לי את ועדת שרים אני מזכיר שמי שקובע זה הכנסת ולא ועדת שרים.

דנה רוטשילד: אני רק מציגה את עמדת הממשלה.

יואב קיש: גם אני רק מציין עובדה, שהיא חשובה וברורה מאליה.

יואב קיש: לגבי הזמן, אני במלכוד במידה מסוימת.

יואב קיש: מצד אחד, בוודאי שזו שנת בחירות.

יואב קיש: מצד שני, אני מצפה מהמשטרה לעשות שינוי משמעותי ביחס שלה לנושא.

יואב קיש: הבעיה היא שלעשות את זה בשנה וחצי בלבד...

יואב קיש: הרי אני מכיר את התהליכים במשטרה, במיוחד בנושא של כתבי אישום ודברים כאלה, ולכן לדעתי זה מעט מדי.

יואב קיש: אני הצעתי שלוש שנים, כדי לראות פה שינוי משמעותי.

יואב קיש: כי השיטה של "לדרבן" את המשטרה באמצעות הארכה כל 12 חודשים, לא נראית לי שיטה טובה.

יואב קיש: שמעתי את עמדת משרד המשפטים ועכשיו נשמע את עמדת חברי הכנסת.

יואב קיש: ענת ברקו, בבקשה.

ענת ברקו: תודה, אדוני היושב-ראש.

ענת ברקו: קודם כול, אני חושבת ששנה וחצי זה באמת לא מספיק זמן, מהסיבות שאתה מנית.

ענת ברקו: אנחנו מצפים לאכיפה משמעותית של המשטרה, ואנחנו מצפים שזה יהיה לתקופה יותר ארוכה, ודווקא בגלל הסיטואציה הפוליטית, צריך שזה יהיה לא פחות משנתיים.

שפי פז: ונתניה.

ענת ברקו: וזה גם בנתניה ובפתח תקווה.

ענת ברקו: הפכנו את זה לאריתריאה הקטנה בכל מקום.

ענת ברקו: מי שהוכר כפליט – לתת לו את כל מה שמגיע לו.

ענת ברקו: מי שלא מוכר – אין סכנה.

ענת ברקו: שיחגגו את יום העצמאות הבא עם השגריר שלהם, במקום פה – שם.

ענת ברקו: ואני רוצה להציע, אדוני, עוד משהו.

ענת ברקו: אני יודעת שמשרד הפנים נקט לפני מספר חודשים באקט מאוד משמעותי כדי להחזיר מסתננת מניגריה שהגיעה באופן לא חוקי.

ענת ברקו: הפלא ופלא, כל רשויות החוק אצלנו החליטו שהיא צריכה לצאת מפה, אבל לא היה שיתוף פעולה מצד השגריר שלהם.

ענת ברקו: אז מה עשו?

ענת ברקו: כשהגיעו אנשים מניגריה עצרו טיסה שלמה, לא נתנו להם להיכנס לשטח מדינת ישראל – ותוך מספר שעות היא גורשה.

ענת ברקו: כמו שהיה צריך להיות.

ענת ברקו: אז אני באמת מבקשת שאנחנו נבחן את האפשרות של סנקציה מאוד משמעותית על אריתריאה.

ענת ברקו: לא יכול להיות שהאנשים האלה יתנערו מהאזרחים שלהם.

יואב קיש: יש טיסות ישירות לאריתריאה?

ענת ברקו: יש צליינים - - -

שפי פז: איך הצליינים מגיעים?

יואב קיש: אני שואל אם יש ישיר.

ענת ברקו: זה ממש לא משנה.

ענת ברקו: אם יש טיסות מאתיופיה אז מה הבעיה לעצור כל הגעה מאריתריאה, גם של צליינות, כדי להיות אפקטיביים וכדי שיתנהלו כמו מדינת מתוקנת.

שפי פז: אלפי צליינים מגיעים לכאן מ - - -

ענת ברקו: אדוני, זה יכול להיות כלי מאוד אפקטיבי.

ענת ברקו: משרד הפנים עשה את זה בעבר והגיע הזמן ששר הפנים יפעיל את הסמכות שלו ויסגור את הגבולות שלנו ולא יאפשר את ההסתננות הזאת באופן פראי, כי זה פוגע באזרחי מדינת ישראל.

ענת ברקו: ואתה יודע מה, עניי עירי קודמים.

ענת ברקו: אני רוצה שהאנשים האלה יחיו בכבוד.

ענת ברקו: אני הייתי על גגות הבתים שם בדרום תל אביב.

ענת ברקו: אי אפשר אפילו לעלות לגג בגלל הזבל, העזובה, ההתנכלות לאנשים, ההזנחה הפושעת וחוסר הביטחון האישי.

יואב קיש: נא לסיים.

ענת ברקו: בשעה ארבע-חמש, אנשים מבוגרים שכל חייהם חיו שם, עולים, ניצולי שואה, עולים קשי יום – לא יכולים לנהל את החיים שלהם, לא יכולים לחיות.

ענת ברקו: אז אני מבקשת ממך, אדוני, לוודא שהאכיפה תהיה משמעותית.

ענת ברקו: אני גם מבקשת לבקש נתונים מהמשטרה על הפשיעה האמיתית.

ענת ברקו: כי נתוני הפשיעה - - -

יואב קיש: נא לסיים, חברת הכנסת ברקו.

ענת ברקו: אדוני, אני רוצה שנתוני הפשיעה של המסתננים - - -

יואב קיש: יש לכם את זה פה?

שפי פז: לא, אין, הם לא נותנים.

ענת ברקו: הם מוסתרים.

יואב קיש: אני שואל את המשטרה.

יואב קיש: יש לכם את נתוני הפשיעה?

שפי פז: אנחנו עתרנו לבית המשפט על זה.

ענת ברקו: אנחנו צריכים לדרוש את נתוני הפשיעה וגם את החתירה להיות באזורים שיש בהם פשיעה ולא להימנע מחיכוך עם האוכלוסייה הזאת.

ענת ברקו: האזרחים לא הפכו להיות שכפ"ץ - -

יואב קיש: נא לסיים, תודה.

ענת ברקו: - - ולכן גורמי אכיפת החוק צריכים להציג את הנתונים הללו ואת המענה שהם נותנים כדי להגן על האזרחים בנתניה, בתל אביב, בפתח תקווה - - -

יואב קיש: ענת, תודה רבה.

ענת ברקו: מעבר לזה, אנחנו ראינו את האסון שהיה לפני מספר ימים, רצח ילדה על ידי מסתנן מאריתריאה.

ענת ברקו: אני רוצה לדעת מה היה המעמד שלו כאן.

שפי פז: מסתנן.

ענת ברקו: כי שמעתי את האבא שלו מדבר.

ענת ברקו: הוא מסתנן, אבא שלו מסתנן – משפחה שלמה של מסתננים.

יואב קיש: תודה, חברת הכנסת ברקו.

ענת ברקו: אני מבקשת לדעת מה בדיוק הדברים הללו.

ענת ברקו: איך מגיעים למצב שילדה בת 13 נרצחת וקהילה שלמה סביב המסתנן הזה.

ענת ברקו: מי מגן עליו?

ענת ברקו: מי נותן לו מחסה?

יואב קיש: רק נציין לפרוטוקול שהוא חשוד.

יואב קיש: חבר הכנסת מוסי רז, בבקשה.

מוסי רז: שאלתי את עצמי מדוע צריך להאריך את תוקפה של הוראת שעה שהייתה חמש שנים, שיצרה בעצם עבירה יש מאין.

מוסי רז: הרי אין עבירה, לא הייתה שום התייחסות אליה חמש שנים, ולכן אני שאלתי את עצמי למה צריך להאריך אותה בשנה וחצי או שנתיים.

יואב קיש: אני רציתי שלוש.

שפי פז: הופה.

יואב קיש: לא.

ענת ברקו: אז אתה לא שומע, אדוני.

ענת ברקו: תבוא לנאומים בכנסת.

ענת ברקו: לפחות אל תשקר.

מוסי רז: אני לא הפרעתי לך - - -

ענת ברקו: אל תשקר.

ענת ברקו: אל תשקר.

ענת ברקו: אתה משקר, אתה משקר.

יואב קיש: אתה התייחסת אליה אישית.

יואב קיש: אני דווקא שמעתי אותה מדברת הרבה פעמים נגד רצח נשים.

ענת ברקו: אתה חוצפן.

ענת ברקו: אתה משקר.

ענת ברקו: ודרך אגב, אל תהפוך את זה לעניינן של נשים.

יואב קיש: מוסי, הבעיה היחידה היא שאתה אמרת - - -

ענת ברקו: חוצפן, חוצפן, כל כך הרבה דברים אני אמרתי בעניין הזה.

ענת ברקו: חוצפן.

ענת ברקו: וגם כן, הפכו את הרצח הזה לעניינן של נשים.

יואב קיש: חברת הכנסת ברקו, אני אתן לך להתייחס לזה אחר כך.

יואב קיש: חבר הכנסת מוסי רז, אני מבקש להתייחס לעניין ולא לחברת הכנסת ברקו.

יואב קיש: ואחרי זה גם אל תתפלא שהיא מתפרצת כשאתה מאשים אותה האשמה קשה שכזו.

ענת ברקו: אתה תמיד תומך בשונאי ישראל ובמי שרק יכול להזיק למדינה הזאת.

ענת ברקו: חוצפן שכזה.

ענת ברקו: הזוי.

שפי פז: הזוי לגמרי.

יואב קיש: תודה, תודה, חברת הכנסת ברקו, אני אתן לך להתייחס בסוף, נא לא להפריע.

ענת ברקו: תמשיך לייצג את זחאלקה.

ענת ברקו: למה לא יצאת נגד זחאלקה כשהוא תקף אותי, אפרופו הגנה על נשים.

ענת ברקו: חוצפן.

יואב קיש: חברת הכנסת ברקו, אני קורא אותך לסדר פעם ראשונה.

יואב קיש: מספיק.

יואב קיש: שמענו, תודה.

יואב קיש: תמשיך בבקשה, חבר הכנסת מוסי רז.

מוסי רז: לפעמים אתה כל כך כועס על עצמך, שנראה לך שאתה כועס על מישהו אחר.

שפי פז: הוא לא כועס על עצמו, הוא כועס עליך.

מוסי רז: ההצעה הזו הייתה כלום חמש שנים, ועכשיו רוצים להאריך את הכלום הזה.

מוסי רז: אתה רוצה לשלוש שנים, אחרת רוצה לשנתיים, ההצעה אומרת שנה וחצי - - -

יואב קיש: אז אתה שותף לטענה שהמשטרה לא עשתה עם זה דבר.

מוסי רז: כי לא היה מה לעשות, כי יצרו פה עבירה יש מאין.

שפי פז: כן, הם לא מוציאים כסף לחו"ל.

ענת ברקו: מבחינתך שכל המסתננים ייכנסו לכאן וזאת תהיה מדינת כל מסתנניה, עריקיה ופלסטיניה.

יואב קיש: חברת הכנסת ברקו, את בקריאה ראשונה.

יואב קיש: יכול להיות שהוא יגיד דברים לא נעימים, אבל אני שומר על זכותו לדבר ואני מבקש לא להפריע לו.

יואב קיש: בבקשה, מוסי.

שפי פז: מותר לשקר בוועדה?

יואב קיש: גם את, שפי.

יואב קיש: את הראשונה מאלה שנרשמו, אבל אם את תפריעי אני אצטרך להוציא אותך.

שפי פז: ברור...

יואב קיש: מוסי, בבקשה.

מוסי רז: יצרו עבירה יש מאין; עבירה שאיננה פוגעת באף ישראלי ואיננה פוגעת באף אחד.

מוסי רז: ולכן לא טיפלו, לא יטפלו וגם אי אפשר לטפל בה.

יואב קיש: אז מה אכפת לך שמאריכים את זה?

מוסי רז: כי כל הדיונים האלה נועדו להסית נגד קהילה שלמה - -

שפי פז: רוצחים.

מוסי רז: - - שהממשלה, במחדליה בדרום תל אביב, בנתניה ובמקומות אחרים, לא מטפלת בישראלים שנמצאים שם.

שפי פז: במחדליה – נכון.

מוסי רז: ובמקום לטפל בישראלים הללו ובמקום לטפל במבקשי המקלט הללו, במקום לדאוג לשיפור החינוך, במקום לדאוג לשיפור המצב הביטחוני בשכונות הללו - -

שפי פז: במקום לסלק אותם.

מוסי רז: - - הכי טוב זה להסית; להגיד "הם אשמים, לא הממשלה אשמה".

שפי פז: הכי טוב זה להעיף אותם.

מוסי רז: עוד מעט אני אחשוב כאילו בחרנו את מבקשי המקלט האלה לעמוד בראש הממשלה שלנו, כי הם צריכים לפתור לנו את כל הבעיות.

מוסי רז: אנחנו גם צריכים לקחת בחשבון את הנתונים, שאתם מכירים אותם לא פחות טוב ממני.

מוסי רז: הרי נתניהו מתגאה, ובצדק – גם לו יש הישגים – שבשש השנים האחרונות לא באו לפה.

מוסי רז: ובעוד כל מדינות העולם מתמודדות עם משבר פליטים גדול, אנחנו לא קולטים אף אחד, ואפילו אלה שיש פה עוזבים בקצב של יותר מ-3,000 שנה - -

ענת ברקו: לא מספיק.

מוסי רז: - - אבל עדיין, עד שיישאר פה האחרון, עדיין אפשר להסית נגד כולם.

מוסי רז: אם יש טענה נגד אחד, אם אחד עבר עבירה, צריך כמובן לשפוט אותו.

מוסי רז: אבל לבוא ולהסית בצורה כזאת כנגד קהילה שלמה – כל זה נועד כדי להסתיר במסך עשן את הכישלונות של הממשלה בטיפול בתל אביב ובנתניה.

ענת ברקו: אני רוצה להגיב.

יואב קיש: אבל בקצרה, כי כבר דיברת.

ענת ברקו: אני רוצה לצרף לדיון גם את הנושא של הגאורגים והאוקראינים שמגיעים לכאן, בטיסות.

ענת ברקו: אני מבקשת ממשרד הפנים לשים לב לעניין של הפטור מוויזה.

ענת ברקו: אני פניתי לראש הממשלה לבטל את הפטור מוויזה.

ענת ברקו: אני חושבת שוויזה היא דבר חשוב, והסינון לא צריך לקרות פה.

ענת ברקו: כי מגיעים עובדים בלתי חוקיים, ואחר כך יש בעיה להוציא אותם.

ענת ברקו: אני רוצה להתייחס לדברים שאמר כאן חבר הכנסת רז, בשיא חוצפתו.

יואב קיש: הוא אמר את דעתו.

ענת ברקו: לא, הוא אמר שהוא שומע אותי פעם ראשונה - - -

יואב קיש: אבל דברי לעניין, בלי לחלק ציונים, כי אחרת לא נגמור עם זה, כי הוא יצטרך להגיב ואחר כך את וכן הלאה.

יואב קיש: אז בלי לחלק ציונים.

ענת ברקו: קודם כול, זה שהוא הפך את האלימות נגד נשים לעניינן של נשים – זו בעיה שלו.

ענת ברקו: זה שהוא לא שמע ולא חשוף לפעילות שלי – זו גם בעיה שלו.

ענת ברקו: כי אם הוא היה נמצא במהלך הנאומים שנשאתי בכנסת בנוגע לאלימות נגד נשים, בפעילות שלי מול השר לביטחון פנים בנוגע לאזיקים אלקטרוניים כדי להרחיק גברים מנשים מאוימות, הוא היה יודע שהפעילות שלי סביב העניין הזה, גם מול ראש הממשלה, היא ענפה.

ענת ברקו: אז לבוא ולהשמיץ בצורה כזאת.

ענת ברקו: ..

ענת ברקו: מצד שני, לא שמעתי אותו מגן עליי כאישה וכחברת כנסת כשחבר הכנסת זחאלקה איים עליי וצרח עליי במהלך הקראת חוק שלי בכנסת.

ענת ברקו: על זה הוא לא דיבר, זה לא מעניין אותו.

ענת ברקו: כי על בל"ד הוא מגן, הוא מגן על מסתננים בלתי חוקיים באופן בלתי מובחן - -

יואב קיש: בסדר, תודה, תודה.

ענת ברקו: - - והוא רוצה לאבד את הזהות של המדינה הזאת, כי היא לא מעניינת אותו.

יואב קיש: תודה רבה.

יואב קיש: אני רוצה לשמוע את המשטרה, גם לגבי האלימות וגם לגבי הצעת החוק עצמה.

רפ"ק הדס פטר: אני הדס פטר, מהייעוץ המשפטי של המשטרה.

רפ"ק הדס פטר: אני שומעת את הביקורת על הנושא של היעדר אכיפה, אבל אני רוצה להעיר כמה הערות כלליות קצרות.

רפ"ק הדס פטר: קודם כול, הבעיה של המסתננים, כמו שכולם יודעים, היא בעיה לאומית.

רפ"ק הדס פטר: זאת בעיה שמטפלים בה לא רק המשרד לביטחון פנים ולא רק משטרת ישראל, אלא גם משרד הפנים.

רפ"ק הדס פטר: כולנו יודעים את הקשיים שיש בהתמודדות ואת סל הכלים המקוצץ יותר לאור העובדה שההסדר של יציאה למדינה שלישית לא צלח.

רפ"ק הדס פטר: חלקה של משטרת ישראל בכל הסיפור הזה הוא בדגש על המסתננים שמעורבים בעבירות פליליות ובכך מסכנים את שלום הציבור - - -

יואב קיש: זה ברור מאליו, את זה לא צריך להגיד אפילו.

רפ"ק הדס פטר: וזה בנוסף לעובדה שאנחנו גם מטפלים בכלי הזה של הורדת המוטיבציה להסתנן לישראל.

רפ"ק הדס פטר: מה בעצם אנחנו באים ואומרים?

רפ"ק הדס פטר: האיסור על מסתנן להוציא כספים ולהוציא עבורו כספים, הוא איסור שאמור לחול כנורמה על כל מי שנכנס לפה שלא כדין.

רפ"ק הדס פטר: אף מדינה לא תרצה שאנשים ייכנסו אליה שלא כדין ויהיה להם ערוץ חופשי ופתוח להעברת כספים.

רפ"ק הדס פטר: עכשיו, עצם העובדה שקיים איסור שאוסר לא רק על המסתנן עצמו להוציא כספים אלא גם על מי שמוציא עבורו – זאת אומרת, שההוצאה עבורו מהווה עבירת מקור - - -

יואב קיש: את בעצם אומרת שזה גורם מרתיע ומצנן, בלי קשר לתופעה.

רפ"ק הדס פטר: נכון, היא חוסמת את הערוץ - - -

יואב קיש: זאת אומרת שלתפיסתך זה לא עניין של זמן אלא זה צריך להיות בכל מקרה ארוך טווח.

רפ"ק הדס פטר: לדעתי כן, מבחינת הרציונל.

יואב קיש: משרד המשפטים, אתם לא התייחסתם לעמדה הזו של המשטרה?

יואב קיש: הם בעצם אומרים שאם יש תופעה שרוצים למנוע אותה – שמסתנן נכנס בצורה לא חוקית למדינת ישראל ומוציא ממנה כספים – אז עצם זה שזה כתוב בחוק, אפילו אם האכיפה לא מתבטאת בעשרות כתבי אישום בשנה - - -

משה מזרחי: לא עשרות.

משה מזרחי: אפס.

יואב קיש: ברור שזה אפס, כבר דיברנו על זה.

יואב קיש: אומרת המשטרה בצורה ברורה לפרוטוקול שעצם החוק כבר מונע מהצ'יינג'ים ומהרבה גופים אחרים להיכנס לתחום הזה, שבלי החקיקה הזו היה פרוץ לחלוטין.

יואב קיש: זה מה שהמשטרה אומרים, נכון?

רפ"ק הדס פטר: אדוני, משטרת ישראל כפופה להחלטת בט"פ והחלטת ועדת שרים, אנחנו לא מבקשים דברים לבד - - -

ענת ברקו: אבל מישהו אמר לכם לא לאכוף?

יואב קיש: אני שואל אם את העמדה הזו הצגתם מול משרד המשפטים.

דנה רוטשילד: אנחנו לא קיבלנו בקשה לעמדה של הוראת קבע, אלא רק הארכת הוראת השעה.

יואב קיש: לא, אני שואל לגבי הנימוק הכללי הזה.

יואב קיש: הרי אחת הטענות הקשות כלפי המשטרה – שעוד נבדוק אותה – היא שאין כתבי אישום.

יואב קיש: אבל המשטרה אומרים שבלי קשר לאכיפה, מכיוון שזה קיים כהוראה זה כבר משפיע ומקטין את התופעה, שבלי זה הייתה קורית בצורה הרבה יותר רחבה.

משה מזרחי: מאיפה את יודעת?

משה מזרחי: מאיפה משטרת ישראל יודעת?

רפ"ק הדס פטר: רגע, הייתי באמצע הדברים שלי.

משה מזרחי: תסבירי לנו איך משטרת ישראל יודעת את זה.

שפי פז: יודעים, יודעים, אל תדאג.

רפ"ק הדס פטר: מה שאנחנו אומרים, וזה גם כתוב בדברי ההסבר של התזכיר, זה שברגע שהעבירה של הוצאת כספים עבור מסתנן מהווה עבירת מקור, זה בעצם מאפשר ניטור – על ידי גורמים פיננסיים, שזה הבנקים וכו' – של הוצאת כספים בערוץ חופשי.

רפ"ק הדס פטר: ללא קיומה של עבירת מקור - - -

מוסי רז: על מי חל החוק הזה?

יואב קיש: על כולם.

יואב קיש: גם על המסתננים וגם על מי שמסייע להם.

מוסי רז: לא, אני שואל על מהגר עבודה בלי אישור מגאורגיה למשל.

יואב קיש: גם עליו.

קריאות: - - -

ענת ברקו: צריך להיות על כולם.

יואב קיש: רק אם הוא מסתנן, לא אם הוא הגיע עם אשרה.

יואב קיש: כל מסתנן, לא משנה מאיפה הוא הגיע – זה חל עליו.

שפי פז: אבל מי שעובר דרך נתב"ג לא נחשב מסתנן.

ענת ברקו: אז גם על מי שעובר - - -

יואב קיש: ידידי מוסי רז, אני אשמח אם תציע הצעה להחיל את זה על כל מי ששוהה בישראל שלא כדין ולא רק על המסתננים.

יואב קיש: יש בזה הרבה מן ההיגיון.

ענת ברקו: נכון.

ענת ברקו: זאת הצעה מצוינת.

יואב קיש: תציע הצעה כזו – אני אתמוך בה.

שפי פז: למה שלא נוסיף את זה פה?

ענת ברקו: למה שלא נוסיף?

יואב קיש: אי אפשר, אנחנו לא נשנה את זה כרגע.

ענת ברקו: למה?

יואב קיש: כי אנחנו כרגע בסקופ מאוד מצומצם של הצעות החוק, היא מדברת רק על המסתננים.

גלעד קרן: זאת הצעת חוק למניעת הסתננות.

שפי פז: אתה בבעיה, יואב, כי הגאורגים והאוקראינים - - -

יואב קיש: אין לי בעיה שתכניס את זה, אני אומר לך בכנות.

מוסי רז: אני נגד זה, אז נראה לך הגיוני שאני אחיל את זה על כולם?

יואב קיש: אז הנה, אז חבר הכנסת משה מזרחי.

ענת ברקו: אנחנו בעד להחיל את זה על כולם.

משה מזרחי: אני איתך.

משה מזרחי: בוא לא נאריך, אבל נלך יחד על כל המקרים.

יואב קיש: לא, בוא כן נאריך, ותוך כדי שזה בתוקף נלך גם על השאר.

יואב קיש: טוב, המשטרה בזכות דיבור.

יואב קיש: בבקשה.

ענת ברקו: אבל יואב, אנחנו איתך.

משה מזרחי: אנחנו איתך.

משה מזרחי: למה להאריך?

יואב קיש: לא, אחרי שנאריך נעשה הכול.

שפי פז: אנחנו נשב פה עוד שנים.

שפי פז: גם על הגאורגים, אחר כך על האוקראינים, אחר כך על המולדבים.

שפי פז: זה לא ייגמר לעולם.

יואב קיש: שקט.

יואב קיש: המשטרה, בבקשה.

רפ"ק הדס פטר: אני רק אסיים את הנושא הזה.

רפ"ק הדס פטר: קיימת חשיבות לעצם קיומו של האיסור כהוראה בחוק.

יואב קיש: תודה.

יואב קיש: ועכשיו לעניין האכיפה.

רפ"ק הדס פטר: בעניין האכיפה כמובן שאנחנו לא נוכל לחשוף פה את הכול, אלא נדבר באופן כללי, גם על מה שהיה וגם על מה שעתיד להיות.

רפ"ק הדס פטר: אני רק אומר שאנחנו הצגנו לשר לביטחון פנים תוכנית פעולה שכוללת שילוב של גופים נוספים במדינה, כדי שבאמת נייעל את האכיפה בנושא הזה.

רפ"ק הדס פטר: נמצאת כאן ראש חוליית הלבנת הון - - -

יואב קיש: שאלה.

יואב קיש: כמה זמן ייקח להערכתכם עד שנראה כתבי אישום בעניין הזה?

רפ"ק הדס פטר: עוד הערה אחת בעניין הזה.

רפ"ק הדס פטר: למעשה מה שאנחנו בעצם מבקשים לא בהכרח יבוא לביטוי בכתבי אישום.

רפ"ק הדס פטר: אני לא אומרת שזה לא מדד מסוים למידת הפעילות ולחשיפה של עבירות, אבל זה לא חזות הכול.

רפ"ק הדס פטר: לכן אני מבקשת שאת הפירוט תיתן - - -

יואב קיש: אפשר גם לדבר על כמה כספים נתפסו בשלב ההעברה ועוד.

יואב קיש: אם כתבי האישום זה לא חזות הכול, יש עוד דברים שאפשר לדבר עליהם.

קמפר וינרב: אני לילך קמפר וינרב, ראש חוליית הלבנת הון ומימון טרור במשטרה.

קמפר וינרב: אני אמשיך מהנקודה שהדס הפסיקה.

קמפר וינרב: כאמור, לאחרונה הוצג לפני שר הבט"פ מתווה לפעילות אכיפתית שתתבצע בנושא האמור.

קמפר וינרב: הפעילות והמתווה אושרו על ידו.

קמפר וינרב: אני רוצה להדגיש שהתוכנית מתייחסת בעיקר למנגנוני העברות הכספים, בגלל שקיים חשד שהם מהווים פלטפורמה לפעילות עבריינית נוספת.

קמפר וינרב: המתווה כאמור מתייחס גם לשילוב ידיים בין רשויות האכיפה השונות.

קמפר וינרב: מתוכנן להתבצע בחודש דצמבר שולחן עגול בעניין הזה, בראשות המשטרה, ואליו יוזמנו גם נציגי משרד הפנים - - -

יואב קיש: כמה זמן אתם צריכים בשביל להכניס תוכנית כזאת לפעולה?

קמפר וינרב: אנחנו צריכים את השנה-שנה וחצי הקרובות.

קמפר וינרב: פעילות משטרתית בנושא כבר החלה, אבל אני לא יכולה כל כך לפרט על נתוני הפעילות האלה ועל היקפי התפיסות - - -

יואב קיש: מתי להערכתך נראה כתבי אישום בעניין?

קמפר וינרב: כתבי אישום זה לא תלוי משטרה, זה גם תלוי פרקליטות, ולכן לאותו שולחן עגול - - -

יואב קיש: אז מתי תסיימו חקירה ותגישו המלצות?

רפ"ק הדס פטר: אפשר להתחייב על דברים כאלה?

יואב קיש: לא, אני שואל כדי להבין.

יואב קיש: סליחה, יש פה בקשה לדיווח מסודר; אתם צריכים להעביר לוועדה את מספר הבקשות שאושרו או נדחו, את השווי הכולל של הרכוש שהוצא מישראל, את מספר המקרים שנתפסו, נתונים לגבי חקירות, כתבי אישום והרשעות.

יואב קיש: לא חסר מה לדווח, וכרגע קיבלנו אפס.

קמפר וינרב: כיום יש כוח משימה שמטפל בחקירות בנושא.

קמפר וינרב: אני לא יכולה ואני מנועה מלפרט נתונים מתוך הפעילות שלו.

קמפר וינרב: אני רוצה גם לציין שהוצגו - - -

יואב קיש: מה זה "מנועה"?

יואב קיש: את הרי יכולה לדווח כמה חקירות.

קמפר וינרב: אני לא יכולה להגיד מספר חקירות - - -

יואב קיש: למה לא?

שפי פז: היא לא תגיד לך.

קמפר וינרב: אני יכולה להגיד שיש כוח שמטפל כרגע - - -

יואב קיש: למה את לא יכולה להגיד כמה חקירות?

קמפר וינרב: יש כוח משימה כרגע - - -

משה מזרחי: יקירתי - - -

יואב קיש: חבר הכנסת מזרחי, תאמין לי שאני יודע לשאול אותם שאלות.

יואב קיש: אני לא מבין למה את לא יכולה להגיד כמה חקירות.

קמפר וינרב: אני יכולה להגיד שיש כוח משימתי שפועל בעניין - - -

יואב קיש: את זה הבנתי, אבל אני שואל כמה חקירות יש?

קמפר וינרב: אני לא יכולה לפרט, אני מנועה.

יואב קיש: מה סדר הגודל?

יואב קיש: עשרות?

יואב קיש: מאות?

יואב קיש: אחת?

קמפר וינרב: לא עשרות, לא מאות וגם לא אחת.

יואב קיש: אז בין אחת לעשר.

שפי פז: בין אחת לחמש.

קמפר וינרב: אני יכולה להגיד שמתבצעת פעילות, ואני יכולה להגיד שהאתגרים שכרוכים בחקירות מהסוג הזה הוצגו לשר לביטחון פנים, ביניהם לא רק עניין השפה אלא גם העובדה שמדובר בתיקים שאין בהם מתלוננים ולכן נדרשת עבודת חשיפה של המשטרה, שזו עבודה שכרוכה במשאבים וזמן.

קמפר וינרב: לכן אני מנועה מלפרט מה הפעילות שמתבצעת וכמה זמן היא תארך.

שפי פז: בקיצור, הם מנועים.

שפי פז: הם מנועים.

יואב קיש: אני, דרך אגב, יכול לעשות ישיבה בוועדה הסגורה ושם נשמע את הכול.

יואב קיש: יכול להיות שנעשה את זה.

יואב קיש: תודה למשטרה.

שפי פז: הם מנועים.

יואב קיש: אני עובר לרשימת הדוברים.

יואב קיש: חבר הכנסת מזרחי, אתה רוצה לדבר?

משה מזרחי: יש פה מישהו ממינהל האוכלוסין?

נעם כהאן: אני.

נעם כהאן: אני מהרשות האוכלוסין וההגירה, המחלקה המשפטית.

משה מזרחי: כמו עובדים זרים ללא אשרת שהייה נותרו אצלנו?

נעם כהאן: אין לי מספר כזה עליי, לא נתבקשתי להביא.

משה מזרחי: אין מספר כזה?

נעם כהאן: מה שאני יכולה להגיד, אם אדוני רוצה לקבל - - -

יואב קיש: אני לא יודע לאן אתה מכוון.

עלוה קולן: פורסם השבוע.

עלוה קולן: 66,000.

משה מזרחי: אני מדבר על מהגרים ברישיון.

משה מזרחי: אלה שמקבלים אישורי עבודה, באים הנה ונשארים פה לדורות.

יואב קיש: כלומר, על שוהים בלתי חוקיים, לא מסתננים.

שפי פז: 60 ומשהו אלף.

נעם כהאן: בניגוד למסתננים, סל הכלים שנמצא אצלנו להתמודדות עם התופעה שאדוני דיבר עליה - - -

משה מזרחי: מספר יש לך?

נעם כהאן: לא, אין לי מספרים.

משה מזרחי: יש לכם הערכה?

שפי פז: 60 ומשהו אלף.

ענת ברקו: יש לכם סל כלים?

נעם כהאן: סל הכלים שמתייחס לשוהים בלתי חוקיים שאינם מסתננים הוא גדול בהרבה מהסל שמתייחס למסתננים שאינם יכולים לשוב למדינתם, זה ברור.

משה מזרחי: מהארגונים קיבלתי שמדובר על סדר גודל של 60 ומשהו אלף.

משה מזרחי: זה נכון המספר האסטרונומי הזה?

שפי פז: כן, כן.

שפי פז: לגמרי.

שפי פז: ואני רוצה שיצוין לפרוטוקול שמבחינתי אין הבדל ביניהם, זה אותו הדבר.

ענת ברקו: וזה עוד לפני שהם ביקשו איחודי משפחות, נכון?

ענת ברקו: עוד מעט הם יתחילו גם עם זה.

שפי פז: יש כבר איחודי משפחות.

ענת ברקו: בגרמניה עושים את זה.

משה מזרחי: תן לי להגיד מילה.

יואב קיש: זכות הדיבור לחבר הכנסת משה מזרחי.

משה מזרחי: אני רוצה לגעת במה שאני וענת העלינו בפניך.

משה מזרחי: לא סתם אני שואל את זה.

משה מזרחי: ההבחנה שאנחנו עושים בין האומללים האלה לבין עשרות אלפים שהם בלתי חוקיים באותה מידה - - -

יואב קיש: לא בדיוק.

יואב קיש: יש הגדרה שונה.

משה מזרחי: לא, לא, לא, הם באותה מידה.

יואב קיש: לא, יש שוהה בלתי חוקי ויש מסתנן.

שפי פז: יואב, הוא צודק.

שפי פז: צריך להפסיק את ההפרדה הזאת.

משה מזרחי: ההפרדה הזאת שאנחנו עושים היא פשוט טראגית.

משה מזרחי: הכספים שהם מוציאים, ההלבנות שהם עושים...

משה מזרחי: אצלם הכול חופשי, בעוד שאצל האומללים האלה - - -

שפי פז: הם לא אומללים, אבל אתה צודק.

משה מזרחי: אני אומר אומללים כי רק על הראש שלהם נוחתים עם כל החקיקה הזאת.

משה מזרחי: למה לא להרחיב את זה?

יואב קיש: לי אין בעיה להרחיב את החקיקה.

ענת ברקו: אנחנו בעד.

ענת ברקו: וצריך לעשות את זה עכשיו.

יואב קיש: הנה, אני שואל את היועץ המשפטי.

יואב קיש: אפשר להחיל את זה גם שוהים בלתי חוקיים?

גלעד קרן: לא.

ענת ברקו: למה?

שפי פז: גם אני בעד זה.

יואב קיש: לא להפריע, יש פה שאלה משפטית.

יואב קיש: האם אפשר להחיל את החוק הזה גם על שוהים בלתי חוקיים?

גלעד קרן: החוק על מניעת הסתננות, כולו, חל רק על מי שנכנס לישראל שלא כדין - - -

משה מזרחי: אז בוא נקפיא את זה.

יואב קיש: אני לא מקפיא.

יואב קיש: בדצמבר זה פג תוקף.

משה מזרחי: אני פונה אליך, אדוני יושב-ראש הוועדה – יש חוק שהוא אות מתה, אתה מבין את זה.

משה מזרחי: אות מתה.

משה מזרחי: אנחנו מאריכים משהו שהוא מת, שהוא בלתי אכיף, שהוא בלתי חקיר, שאף אחד לא נוגע בו.

משה מזרחי: איך אתה מרגיש כיושב-ראש הוועדה עם זה?

משה מזרחי: אז בואו נקצר את התקופה, חמש שנים - - -

יואב קיש: דיברנו על שנתיים-שלוש.

משה מזרחי: אני מבקש ממך שתתנה את זה חצי שנה, ואנחנו נלך ונתבע ממשטרת ישראל - - -

יואב קיש: אנחנו בבחירות עוד חצי שנה.

יואב קיש: מה לעשות, זה גם חלק מהעניין.

משה מזרחי: חשבתי שאתם מושכים עד נובמבר.

יואב קיש: ההימור שלי הוא שבמאי יש בחירות.

קריאות: - - -

יואב קיש: חבר הכנסת מזרחי, אני מקבל בחיוב את הצעתך לגבי השוהים הבלתי חוקיים בכללותם.

ענת ברקו: אני מבקשת את עזרת היועץ המשפטי – אנחנו מבקשים להחיל את אותו דבר גם עליהם.

יואב קיש: מאה אחוז.

יואב קיש: אבל אני לא הולך לעכב בגלל זה את ההוראה הזו, שבדצמבר פג תוקפה.

יואב קיש: זה לא ימנע ממני לעבוד במקביל.

יואב קיש: ובנוסף, זה שזה קיים בחקיקה זה בפירוש מונע מגופים אחרים לעשות את זה חופשי וחוקי, כי אז היינו רואים את כל הצ'יינג'ים בכל הארץ עוסקים בלהעביר כספים כאלה.

יואב קיש: חברת הכנסת פדידה, בבקשה.

לאה פדידה: יש לי שאלה.

לאה פדידה: הוא אמר שהחוק חל רק על מי שנכנס לא חוקית למדינה, נכון?

יואב קיש: נכון.

יואב קיש: מסתנן.

לאה פדידה: אז מה זה המסתננים?

לאה פדידה: למה אתה לא יכול להחיל את זה?

גלעד קרן: על מסתננים זה כן חל.

גלעד קרן: זה לא חל על שוהים שנכנסו לארץ כדין אבל נשארו בארץ מעבר לזמן שהותר להם.

ענת ברקו: שפגה להם האשרה והם עדיין עובדים כאן.

יואב קיש: דיברנו על כך שנעשה את זה גם עליהם.

יואב קיש: תצטרפי, לאה.

יואב קיש: אני עובר לרשימת הדוברים.

יואב קיש: שפי פז, בבקשה.

שפי פז: קודם כול אני רוצה לומר שמבחינתנו אין שום הבדל בין מסתנן מאריתריאה, סודן, ניגריה או קונגולזי שעבר את הגבול בסיני, לבין גאורגי או מולדבי או אוקראיני שנכנס דרך שדה התעופה, רימה את הרשויות ורץ להגיש בקשת מקלט.

יואב קיש: כבר לא מקבלים את הבקשות האלה.

שפי פז: מבחינתנו אין שום הבדל, החוק צריך לחול על כולם, וכולם צריכים להיות מגורשים מפה כמה שיותר מהר.

שפי פז: שיהיה ברור, אני לא מבדילה ביניהם.

שפי פז: אני רוצה להגיד משהו כללי.

שפי פז: אני חוזרת על זה שוב ושוב, שבוע אחרי שבוע בוועדות: תפסיקו להתחרבש עם החוקים האלה.

שפי פז: המחדל הוא ברור והוא נמצא למעלה: צריך להחזיר אותם הביתה.

שפי פז: שנים דיברנו על פיזור – לא עבד.

שפי פז: שנים דיברנו על גירוש למדינה שלישית – לא יצא מזה כלום.

שפי פז: אריתריאה היום היא לא מדינה שהאזרחים שלה צריכים לשבת לי על הגב.

ענת ברקו: נכון, אין בה בעיה.

שפי פז: האריתריאים יכולים לחזור הביתה.

שפי פז: במדינה הזאת כבר אין מלחמה, הוסרו ממנה הסנקציות, אירופה מתחילה להשקיע שם כספים.

שפי פז: אגב, רואנדה, שכולם פה דיברו על להחזיר אנשים אל מותם, הופכת להיות עמק הסיליקון של אפריקה.

שפי פז: הם יכלו, במקום לשבת בחורים בשכונת התקווה ולהירצח, לעבוד כבר היום בהייטק ברואנדה.

שפי פז: האנשים האלה צריכים לחזור הביתה - -

ענת ברקו: זה העבודה של חבר הכנסת מוסי רז.

ענת ברקו: הם חיבלו בזה.

שפי פז: - - יש להם יבשת מתפתחת, הם למדו פה, הם השכילו, הם רכשו השכלה בבינתחומי, יש פה מנהיגים, יש פה הכול – אז תחזרו הביתה ותבנו את המדינה שלכם כבר.

ענת ברקו: זה טוב שהם רכשו השכלה - - -

משה מזרחי: הטענה שלך היא להם או לממשלה?

משה מזרחי: לא הבנתי.

שפי פז: הטענה שלי היא לממשלה, תמיד היא הייתה לממשלה, אתם רק לא מקשיבים לי.

שפי פז: אני חייבת להגיד משהו לגבי מה שקרה השבוע, ואני רוצה שהמשטרה תקשיב.

שפי פז: ביום ראשון בערב אני עמדתי בסינמטק וניסיתי להסביר לארגוני הנשים שיש אלימות נגד נשים בדרום תל אביב.

שפי פז: אני לא אמרתי נגד יהודיות, אני לא אמרתי נגד ערביות ואני לא אמרתי נגד אריתריאיות, אני לא הפרדתי.

שפי פז: עמדתי ואמרתי שיש אלימות של גברים מסתננים, אריתריאים בעיקר, נגד נשים בדרום תל אביב.

שפי פז: אני יודעת את זה, אני גרה שם, אני יודעת שיש אלימות מאוד קשה במשפחות, אני יודעת שיש ילדים נטושים, אני יודעת ש-14% מהשוהות במקלטים לנשים מוכות הן מסתננות.

שפי פז: 14% – לעומת היחס שלהם באוכלוסייה.

שפי פז: עמדנו שם וניסינו לדבר.

שפי פז: אתם יודעים איפה אני גמרתי את היום?

יואב קיש: 14% ארצי?

שפי פז: 14% ארצי.

שפי פז: תקשיבו, האלימות של הגברים האלה...

שפי פז: פתאום הן מדברות על זה, אומרים ש-70% מהנשים הן נפגעות - - -

עלוה קולן: אנחנו מדברים על זה כל הזמן.

שפי פז: רגע.

שפי פז: אני עמדתי וניסיתי לדבר על זה, וגמרתי את הלילה בחדר מעצר – משום שלא נאה למשטרה ולא נאה לפמיניסטיות ולא נאה לאף אחד לשמוע את האמת.

שפי פז: אנחנו אומרים את זה בלי הספקה, וקוראים לנו גזענים וקוראים לנו פשיסטיים.

ענת ברקו: אז איך נגן על הנשים אם לא נקשיב לכם?

שפי פז: אני לא יודעת.

שפי פז: אני רק יודעת שבאירוע של נשים פמיניסטיות אני נגררתי לניידת על ידי גברים במדים.

שפי פז: זו לא צורה להגן על נשים.

שפי פז: ואני אומרת לכם שוב, האלימות שלהם היא ברמה מאוד גבוהה.

שפי פז: ושלא תחשבו לרגע שהאלימות נסגרת רק במשפחה, היא גם גולשת החוצה.

שפי פז: היא גולשת כל הזמן החוצה.

שפי פז: אז תתחילו כבר להקשיב לנו במקום לקרוא לנו בשמות.

שפי פז: תתחילו להקשיב לנו, אנחנו יודעים על מה אנחנו מדברים.

שפי פז: ותפסיקו לעשות כל מיני חוקים שלא יאכפו אותם.

שפי פז: אני עובדת עם המשטרה מספיק שנים – הם לא מסוגלים לאכוף כלום.

שפי פז: כלום.

שפי פז: הם לא אוכפים הימורים ברחוב, הם לא אוכפים מסחר בסמים ברחוב, הם לא אוכפים כלום.

שפי פז: הדבר היחיד שהם אוכפים זה נגד הפעילים של השכונות, בזה הם טובים.

יואב קיש: תודה.

יואב קיש: אלישבע גדעון, בבקשה.

אלישבע גדעון: אני רוצה להגיד ולהביע מה אני עברתי ביום ראשון:

אלישבע גדעון: התעללות מצד אנשים; גידפו אותנו, דחפו אותנו, קיללו אותנו - - -

יואב קיש: איפה זה היה?

שפי פז: זה היה בעצרת של נשים נגד אלימות נגד נשים.

אלישבע גדעון: פשוט אני הייתי שם חסרת אונים.

אלישבע גדעון: לי אין גב.

אלישבע גדעון: אני עמדתי שם וצרחתי שאני לא באה נגד אף אחד; אני באה נגד אלימות כלפי נשים.

אלישבע גדעון: אמרו לי שאני גזענית.

אלישבע גדעון: ניסיתי להוכיח להן שבאתי למטרה אחת, כמו כולנו, אבל אני יצאתי משם במצב...

אלישבע גדעון: אני מדברת איתכם כרגע ואני פשוט במצוקה נפשית.

אלישבע גדעון: מי שגר שם כל החיים שלו, ועבר מכות, ועבר התעללות, ועבר תקיפה.

אלישבע גדעון: .. אני חוששת כשאני רוצה לצאת מהבית שלי.

אלישבע גדעון: אתמול חברה שלי התקשרה אליי, אמרתי לה שאני לא יוצאת מפתח הדלת עד שהיא לא מצלצלת.

אלישבע גדעון: עד כדי כך הביטחון שלי גרוע.

אלישבע גדעון: כל הנחמדים האלה שלמדו ויש להם השכלה – מאריתריאה, מסודן, לא משנה מאיפה – בוא תראה אותם בלילות, תראה מה הם עושים עם החבורות שלהם.

אלישבע גדעון: הם לא מגינים עלינו, אלא מגדפים אותנו, מקללים אותנו.

אלישבע גדעון: אני מרגישה סוג זבל, סליחה על השפה.

אלישבע גדעון: אני פשוט רוצה ביטחון.

אלישבע גדעון: רבאק, אני בת 70 פלוס, נולדתי במדינה הזו, ואף אחד מהם לא יגיד לי ללכת מפה.

אלישבע גדעון: זו המדינה שלי, אני חייתי פה, אני נלחמתי עליה ואני אמשיך להילחם עליה.

אלישבע גדעון: מה נשאר לי?

אלישבע גדעון: כמה שנים?

אלישבע גדעון: אני רוצה לחיות בביטחון, אני רוצה ביטחון בשכונה שלי.

שפי פז: היא גרה בשכונת התקווה.

יואב קיש: תודה, אלישבע.

יואב קיש: עלוה, בבקשה.

עלוה קולן: תודה.

עלוה קולן: מדברים פה הרבה על זה שאין הבדל בין מבקשי המקלט מאפריקה לבין המהגרים הבלתי חוקיים שנשארו בישראל.

עלוה קולן: אבל יש הבדל: מדובר במבקשי מקלט; אנשים שהגיעו הנה וביקשו בקשת מקלט.

יואב קיש: לא כולם ביקשו, דרך אגב.

ענת ברקו: הרוב לא ביקשו.

שפי פז: גם האוקראינים והגאורגים לא ביקשו.

יואב קיש: שפי, אל תפריעי לה.

עלוה קולן: 66,000 מהגרי העבודה הבלתי חוקיים שנשארו בישראל לא ביקשו בקשת מקלט.

עלוה קולן: לעומת 35,000 מבקשי המקלט מאריתריאה - - -

יואב קיש: לא, 6,000 ביקשו.

עלוה קולן: לא, לא נכון.

יואב קיש: 6,000 ביקשו.

עלוה קולן: 18,500 בקשות מקלט.

עלוה קולן: 6,000 מתוכן טופלו.

יואב קיש: אה, טופלו 6,000, סליחה.

יואב קיש: 18,000 ביקשו.

עלוה קולן: כן.

עלוה קולן: מדובר פה על אנשים שהגיעו לכאן לבקש מקלט - - -

ענת ברקו: תתחיל עם ה-18,000 שלא ביקשו.

עלוה קולן: רגע, אני ממש מבקשת לדבר, אני עדיין לא אמרתי שום דבר מסעיר.

יואב קיש: בבקשה.

עלוה קולן: בין השנים 2009 ל-2012 היו בסיני מחנות עינויים מזעזעים.

עלוה קולן: 30% מהנשים שנמצאות בישראל היום - - -

אלישבע גדעון: אנחנו נמצאים במצב יותר - - -

יואב קיש: תנו לה להשמיע את דבריה.

עלוה קולן: אני כל כך כל כך מצטערת שהמשפט הזה יכול לצאת לך מהפה.

יואב קיש: אל תחנכי אותה.

יואב קיש: יש לך זכות דיבור, את לא צריכה להתייחס להפרעות.

שפי פז: תחטפי את מכות ואז נדבר, בסדר?

יואב קיש: אני מבקש לא להפריע, אבל אל תתחילי לחלק מחמאות.

יואב קיש: בבקשה.

עלוה קולן: אבל נשים שנאנסו - - -

יואב קיש: אז תדברי, תגידי מה שאת רוצה להגיד.

שפי פז: גם נשים פה נאנסו.

יואב קיש: שפי, לא להפריע לה בבקשה.

עלוה קולן: נשים נאנסו, אנשים שם עברו עינויים מזעזעים.

עלוה קולן: יש כאן אלפי מבקשי מקלט שהגיעו לכאן עם צלקות מחרידות על הגוף, בלי איברים, בגלל הדברים שהם עברו שם.

עלוה קולן: למזלנו הוראת השעה הייתה ב-2013, לאחר שהמחנות האלה כבר נסגרו בסיני - -

שפי פז: למה הם נסגרו?

עלוה קולן: - - כי בתקופה שהאנשים האלה היו בסיני הדרך היחידה לפדות אותם מהעינויים האלה הייתה על ידי העברת כספים.

עלוה קולן: וחס וחלילה מה היה קורה אם לא היה ניתן - - -

יואב קיש: אנחנו מדברים על הצעת החוק הנוכחית.

יואב קיש: יש שם היום מחנות כאלה?

יואב קיש: תתייחסי למהות.

ענת ברקו: הם היו נשארים במצרים ולא מגיעים לסיני.

שפי פז: ברגע שהפסיקה ההסתננות נסגרו מחנות העינויים.

יואב קיש: עלוה, תתייחסי למהות בבקשה, בואי לא נדבר על ההיסטוריה.

שפי פז: היו נשארים בבית ולא היו מגיעים למחנות עינויים.

עלוה קולן: יש מחנות עינויים בלוב - - -

שפי פז: נכון.

שפי פז: אם היו נשארים בבית לא היו מחנות עינויים.

עלוה קולן: יש מחנות עינויים בלוב שעדיין מבקשים לפדות את קרובי המשפחה של מבקשי המקלט.

שפי פז: שיתנהגו כמו שצריך - - -

עלוה קולן: יש מחנות פליטים - - -

שפי פז: אישה בגילה צריכה לחטוף מקל בגב?

עלוה קולן: יש מחנות פליטים שבהם המצב של קרובי משפחה של מבקשי מקלט שנמצאים פה הוא מצב מאוד קשה.

עלוה קולן: אין סיבה למנוע העברת כספים חוקית של אנשים שהגישו בקשת מקלט.

עלוה קולן: פשוט אין סיבה.

יואב קיש: אוקיי, אז את מתנגדת למהות החוק.

עלוה קולן: אין סיבה חוקית, האנשים האלה הם מבקשי מקלט.

עלוה קולן: העובדה שהם מעבירים כספים לקרובי משפחה שנמצאים במצוקה במקום אחר לא מעידה על זה שהם מהגרי עבודה, אלא מעידה על זה שגם קרובי המשפחה שלהם הם מבקשי מקלט.

שפי פז: הם עבריינים, אז הם עושים מה שבא להם.

עלוה קולן: ולכן יש כאן הבדל חשוב, ולא צריך לשים את כולם דרך חקיקה אחת, אלא לא להאריך בכלל - - -

ענת ברקו: אז גם קרובי המשפחה של מבקשי המקלט?

שפי פז: כן, גם הסבא והדוד והדודה.

יואב קיש: עלוה, משפט סיום.

ענת ברקו: נבוא ונפתור את כל בעיות העולם על הגב של המדינה הקטנה הזאת - - -

יואב קיש: חברת הכנסת ברקו, זה מפריע לדיון.

יואב קיש: עלוה, משפט סיום.

עלוה קולן: מדובר פה על איזושהי מפלצת של הפרת חוק ענקית.

עלוה קולן: אנחנו התרענו על זה עוד ב-2012.

עלוה קולן: לא הייתה סיבה ליצור את המפלצת הזאת.

עלוה קולן: העברה חוקית של הכספים של מבקשי מקלט הייתה מונעת את היצירה של מפלצת העברת הכספים הבלתי חוקית, שכיום צריך להקים בשבילה צוותים מיוחדים של ביטחון הפנים.

עלוה קולן: אפשר לאשר העברה חוקית למבקשי מקלט - -

שפי פז: כמו שאמרתי, פשוט תנו להם אזרחות.

עלוה קולן: - - וכך נפתור את כל הבעיה הזאת בהינף יד.

עלוה קולן: תודה רבה.

יואב קיש: תודה.

יואב קיש: הבנתי.

יואב קיש: גלית עמיהוד, בבקשה.

גלית עמיהוד: אני תושבת מרכז העיר ירושלים.

גלית עמיהוד: אני באה לכאן כדי לומר עוד פעם ועוד פעם שהדברים שאתם מייחסים לדרום תל אביב ולנתניה נמצאים גם במרכז העיר ירושלים, ובגדול.

גלית עמיהוד: אני אפתח בחוויה אישית, לגור בשכונה שלי, ממש מול עיריית ירושלים.

גלית עמיהוד: נבנה אצלנו רובע של מסתננים, ולמעשה החיים שלנו די דומים לחיים שתיארה כאן אלישבע ולמה שמתארת שפי.

גלית עמיהוד: אני לא אכנס לכל מיני תיאורים גרפיים שכבר נאמרו כאן בלי סוף בוועדה, אבל אני כן אגיד שאם אנחנו מדברים על יחס לנשים ובכלל, אני וכל השכנות שלי לא יכולות אפילו להוריד את הזבל מבלי לקבל איזו הצעה כספית מעניינת.

גלית עמיהוד: בתפיסת העולם שלהם כל הנשים הן סוג של זונות.

גלית עמיהוד: אני מגדלת ילדה בת 13, ואני צריכה ללוות אותה לכל מקום, גם בבוקר, גם בצהריים וגם בערב.

גלית עמיהוד: היא לא יכולה לצאת ולהיכנס מהבית באופן חופשי.

גלית עמיהוד: יש נטישה המונית של משפחות נורמטיביות ממרכז העיר.

גלית עמיהוד: השכנה שלי כל יום מקבלת הצעה כספית אחרת ממסתננים כשהיא יורדת להוריד את הזבל.

גלית עמיהוד: אתמול היא בישרה לי שהיא מכרה את הבית, והיא אמרה לי "אם יש לך שכל, גם את עכשיו מוכרת את הבית".

גלית עמיהוד: כל המתווכים אומרים שזה זמן הפציעות, זהו, אין עוד זמן, כבר יצא למרכז העיר ירושלים שם כמו דרום תל אביב.

גלית עמיהוד: אז בואו נתעורר על החיים שלנו.

גלית עמיהוד: יושב האדם הסביר בבית ויכול לשאול את עצמו מה הולך.

גלית עמיהוד: לא אני.

גלית עמיהוד: אני לא שואלת את עצמי יותר מה הולך, כי אני באתי לכאן למספיק ועדות, וראיתי את נציגי המל"ל, את נציגי משרד החוץ, ואני גם רואה את נציגי המשטרה, את שתי הנציגות המכובדות שיושבות כאן, שאחת מהן מהנהנת כשמדברת נציגת השמאל.

גלית עמיהוד: מבחינתי כתושבת מרכז העיר ירושלים זאת אפילו לא אופציה לפנות למשטרת ישראל.

גלית עמיהוד: כבר מספיק פעמים פניתי, ומספיק פעמים ראיתי את אוזלת היד.

גלית עמיהוד: יש לי רעיון למשטרת ישראל: תגייסו את השוטר אזולאי שיעזור לכם בוועדות, או אולי את לואי דה פינס.

גלית עמיהוד: כי התחושה שלי היא שזאת פארסה.

גלית עמיהוד: פארסה.

גלית עמיהוד: אני כתושבת מרכז העיר ירושלים - - -

יואב קיש: כמה תלונות הגשת?

גלית עמיהוד: הבאתי את זה באחת הוועדות.

גלית עמיהוד: כל הטענות שלי וכל התלונות שלי נדונות כרגע במשטרת ישראל, ואני ממתינה.

גלית עמיהוד: עשינו ישיבות עם השוטרים, זה הועבר גם לפרקליטות – עסקים בלתי חוקיים של מסתננים שפתוחים עד שבע ושמונה בבוקר, כולל ערבי שבת; אלכוהוליסטים; שבירת בקבוקים; שוטרת במשטרת ישראל שנכנסה לטיפול נמרץ אחרי שמסתנן פירק לה את הראש על המדרכה, שכמובן לא שמעתם על זה בחדשות; ועוד ועוד ועוד אירועים.

גלית עמיהוד: במרכז העיר ירושלים.

גלית עמיהוד: אני, אם יש לי שכל, אני לא באה לפה לדבר איתכם בוועדה עוד פעם ועוד פעם ועוד פעם, אלא אני מוכרת את הבית שלי ובורחת משם.

גלית עמיהוד: לאן?

גלית עמיהוד: אולי לאריתריאה, נראה לי ששם יש שלום.

יואב קיש: טוב, תודה.

גלית עמיהוד: עוד משפט, ברשותך.

גלית עמיהוד: הממשלה שלי, שאני בחרתי בה, הממשלה הימנית שלי, שכרגע שרה את שירת הברבור שלה – אני אומרת לכם כבוחרת ימין: אם יש לכם שכל, אז לכל הפקידים הבכירים, שבעצם הם מקבלי ההחלטות כאן, צריכים לעשות להם לוחות זמנים.

גלית עמיהוד: אני עוד זוכרת איך ממשלה ימנית מתפקדת, מתקופת ההתנתקות: לוחות זמנים לפינוי.

גלית עמיהוד: בבקשה שיואילו בכבודם לעשות לוחות זמנים מתי הדברים קורים.

גלית עמיהוד: זה הדבר היחידי שצריך לעסוק בו, ולא בחקיקה איך לנהל את הקטסטרופה הזאת.

יואב קיש: תודה.

יואב קיש: המשטרה, אתם רוצים להתייחס לזה?

רפ"ק הדס פטר: אין באפשרותנו להתייחס לטענות כלליות.

יואב קיש: מה שאני רוצה להבין זה האם את מכירה עלייה בפשיעה ובאלימות במרכז ירושלים בהקשר של מסתננים.

שפי פז: מאיפה היא יודעת, היא לא מתעסקת עם זה.

רפ"ק הדס פטר: אנחנו לא הנציגים הרלוונטיים לענות על זה, אבל אני מוכנה בהחלט להעביר את הדברים האלה ולבדוק מה קורה עם זה.

יואב קיש: צריך נוכחות בשטח.

רפ"ק הדס פטר: אני יכולה לדבר איתם גם אחרי הדיון, אבל אנחנו לא נציגים מהשטח ובוודאי לא ממחוז ירושלים.

דנה רוטשילד: אני רוצה להתייחס לטענה שעלתה בעניין מחנות העינויים בסיני.

יואב קיש: לא, זה לא רלוונטי.

דנה רוטשילד: רק כדי שהתמונה השלמה תהיה בפני הוועדה.

יואב קיש: אבל זה לא רלוונטי, אני לא אתחיל עכשיו לדאוג מה קרה בלוב או בסיני לפני חמש שנים.

דנה רוטשילד: אני רק מציינת שבחקיקה עצמה יש כבר סעיף מאזן שמאפשר באופן הומניטרי לקבל אישור להוציא כספים בשל סכנת חיים של קרוב משפחה.

דנה רוטשילד: כך שהנושא הזה כן מקבל מענה.

יואב קיש: תודה.

ברהנה הגוס: אני ברהנה הגוס נגסי.

ברהנה הגוס: קודם כול, תודה רבה, היושב-ראש.

ברהנה הגוס: אני רוצה להתייחס לבריונות, לרצח הנשים שמשתולל, לא משנה באיזה עדה ובאיזה מוצא.

שפי פז: אתם הרוצחים, תשתוק.

ברהנה הגוס: אנחנו מאוד מצטערים על מה שקורה בכל העדות; נשים שחשכו להם את החיים, בכל העדות, בכל העולם.

שפי פז: דלג, דלג, דלג.

אלישבע גדעון: אתם חשכתם לי את החיים.

יואב קיש: שפי, אני אתן לך להגיב בסוף.

שפי פז: רוצח מסתובב לי בבית עכשיו.

שפי פז: דלג.

יואב קיש: שפי, שפי, שפי, את ביקשת להגיב, את תקבלי את זכות הדיבור בסוף.

יואב קיש: לא להפריע.

ברהנה הגוס: כבוד היושב-ראש, אני אתייחס בדיון עכשיו למצב של הוצאת כספים.

ברהנה הגוס: גם אני מתנגד להוציא כסף לאריתריאה.

ברהנה הגוס: אבל באתיופיה נמצאים 350,000 מבקשי מקלט.

ברהנה הגוס: בדיון בשבוע שעבר גם משרד החוץ ציינו את זה.

ברהנה הגוס: נמצאים מבקשי מקלט מאריתריאה עדיין במקלט שם.

ברהנה הגוס: בלוב נמצאים כמעט 140,000 מבקשי מקלט מאריתריאה.

ברהנה הגוס: בצפון סודן, במדבר, נמצאים כמעט 80,000 מבקשי מקלט מאריתריאה.

ברהנה הגוס: אלה מדינות שאנשים עדיין נתפסים על ידי קיצוניים ונהרגים כל היום.

ברהנה הגוס: צריך לבדוק את המצב הזה, איך להעביר את הכספים או להציל את החיים.

ברהנה הגוס: צריך גם להתייחס לסנקציה של - - -

ענת ברקו: רגע, אני רוצה להבין אותך.

ענת ברקו: אתה אומר לא להעביר כספים לאריתריאה, אבל כן להעביר כספים לסודן - - - ?

ברהנה הגוס: להצלת חיים של אנשים במחנות.

יואב קיש: אבל שמענו כרגע את משרד המשפטים מדבר על זה.

יואב קיש: אני אקריא את הסעיף בחוק: על אף האמור בסעיף שמונע הוצאת רכוש, אם הוכחה סכנת חיים שבה שרוי קרוב משפחה מדרגה ראשונה של המסתנן – לעניין זה לא תהווה ארץ המוצא של המסתנן שיקול לעניין מתן היתר.

יואב קיש: זאת אומרת, אפשר יהיה לתת היתר במקרה של סכנת חיים של קרוב מדרגה ראשונה.

עלוה קולן: אבל איך מוכיחים את זה?

ברהנה הגוס: איך מוכיחים את הסכנה הזאת?

ברהנה הגוס: אם אחותי נמצאת בלוב - - -

שפי פז: נכון, כי באתיופיה אין להם סכנת חיים.

ברהנה הגוס: שפי, אני מעריך אותך, אבל תני לי לדבר - - -

שפי פז: אין להם סכנת חיים.

יואב קיש: באופן גורף החוק מתנגד לתופעה שמסתנן יוציא כספים, בין אם לאריתריאה, בין אם ללוב, לסודן, לגאורגיה או לכל מקום אחר.

יואב קיש: אבל במקום שבו יש סכנת חיים של קרוב מדרגה ראשונה, כן מאפשרים להוציא כסף.

עלוה קולן: איך אפשר להוכיח סכנת חיים?

יואב קיש: צריך להוכיח את זה.

עלוה קולן: רעב זה גם סכנת חיים.

יואב קיש: צריך להוכיח את זה.

יואב קיש: תמשיך בבקשה.

ברהנה הגוס: אני אתייחס לסנקציות על אריתריאה.

ברהנה הגוס: חברת הכנסת דיברה על הסנקציות על אריתריאה.

ברהנה הגוס: אני באתי מאריתריאה, עבדתי במשרד ראש הממשלה באריתריאה, אני מכיר בפנים הכול, אם זה היחסים בין ישראל לאריתריאה ואם זה מה שקורה באריתריאה.

ברהנה הגוס: הסנקציות נגד אריתריאה זה סנקציות של מספר אנשים בממשלה.

ברהנה הגוס: זה לא לקנות נשק, לא למכור נשק ו - - -

ענת ברקו: אבל האו"ם הסיר את הסנקציות.

ברהנה הגוס: הסנקציות האלה היו על כספים של אנשים בממשלה, שהכסף שלהם נמצא בשוויץ – שאסור להוציא אותו.

ברהנה הגוס: זה מה שביטלו להם.

ברהנה הגוס: אבל לא היו סנקציות על היחס לאזרחים שלה ולא על זכויות האדם באריתריאה.

שפי פז: אבל גם פה אין זכויות אדם.

יואב קיש: טוב, תודה.

ברהנה הגוס: אני רק רוצה להתייחס.

ברהנה הגוס: אני נציג של מבקשי מקלט בירושלים - - -

אלישבע גדעון: אם אתה מלומד אז למה אתה לא הולך לאריתריאה לעשות סדר שם?

יואב קיש: אלישבע, תני לו לסיים את דבריו.

ברהנה הגוס: אני מוכן לעשות לכל חברי הכנסת סיבוב בירושלים, במה שמדובר עכשיו.

ברהנה הגוס: לא היה ולא נברא.

אלישבע גדעון: במקום לעשות סדר בירושלים תעשה באריתריאה.

ברהנה הגוס: אנחנו פעילים - - -

שפי פז: לא, אבל לא נברח.

שפי פז: גלית, את - - -

גלית עמיהוד: אני רוצה להגיד - - -

ענת ברקו: תנו לנו להקשיב לו, הוא הגיע לכאן - - -

ברהנה הגוס: חבל שחברת הכנסת עזריה לא נמצאת פה עכשיו - - -

יואב קיש: זה לא קשור לעזריה.

ברהנה הגוס: אנשים שעשו סיבוב, ראו את הדברים האלה.

ברהנה הגוס: אנחנו עושים שיתוף פעולה ביחד, לניצולי שואה - - -

שפי פז: הם עוזרים לניצולי שואה.

לאה פדידה: חלאס, תנו לו לדבר.

יואב קיש: כנראה שיש ויש.

יואב קיש: תודה.

ברהנה הגוס: גם במשטרה של ירושלים יכולים להוכיח שלא היה ולא נברא.

יואב קיש: נגסי, תודה.

יואב קיש: יש לנו גם את - - -

שפי פז: אבל הם שקרנים, אז למה - - -

לאה פדידה: נו, חלאס.

לאה פדידה: שפי, ככה לא מתנהגים.

יואב קיש: מונים הארון, בבקשה.

יואב קיש: שפי, את אחרונת הדוברות.

הארון מונים: תודה רבה על ההזדמנות.

הארון מונים: אני מצטרף לדבי ברהנה על רצח נשים, זה ממש דבר מזעזע ואף אחד לא מקבל את זה.

הארון מונים: גם בשבילנו זה לא מקובל, ואנחנו מצטערים על כך שדברים כאלה קורים בעולם.

הארון מונים: אחד הדברים שאני רוצה להתייחס אליהם זה שכשמדברים על נתוני הפשיעה בקרב קהילת מבקשי המקלט בישראל – האם זה סודנים או אריתריאים.

הארון מונים: אני רוצה להגיד שחברה זה חברה, ובכל חברה יש גם וגם – גם אנשים טובים וגם יוצאים מן הכלל.

הארון מונים: עכשיו, יש חוק במדינת ישראל ויש משטרה לאכוף את החוק.

הארון מונים: מי שפושע – שיעצרו אותו.

הארון מונים: שהחוק יעבוד עליו, כמו שהוא עובד על כל ישראלי רגיל.

הארון מונים: לא צריך בשביל אדם אחד להגיד שכל הקהילה פושעת.

יואב קיש: טוב - - -

הארון מונים: מספר מבקשי המקלט הוא כמעט 35,000 לפי נתוני משרד הפנים - - -

יואב קיש: 38,000 לפי מה שאני מכיר.

שפי פז: יותר מדי, הרבה יותר מדי.

הארון מונים: בוא נגיד 40,000, לא משנה.

הארון מונים: אם כל אחד היה פושע זאת אומרת שבממוצע כל אזרח ישראלי היה רואה את זה בעיניו כל יום וכולנו היינו מתפוצצים מאחוזי הפשיעה.

שפי פז: נכון.

שפי פז: אתה רוצה שאני אספר לך כמה הודעות ביום אני מקבלת על פשיעה?

יואב קיש: שפי, שנייה.

יואב קיש: לסיים בבקשה, אנחנו צריכים לסיים את הדיון.

הארון מונים: דבר שני, אני חושב שיש פתרון יותר יעיל לכל הדברים שאנחנו מדברים עליהם; להעברת כספים וכל הדברים האלה.

הארון מונים: אפשר לבדוק את בקשות המקלט של אנשים שהגישו בקשות, ומי שבאמת מגיע לו הכרה פליט, שיקבל את הזכויות שלו.

הארון מונים: מי שלא – שישראל - - -

יואב קיש: תודה רבה.

יואב קיש: שפי, בבקשה.

יואב קיש: רק מילת סיום.

יואב קיש: אבל קודם כול עורך דין שירה קאהן, שעוד לא דיברה.

שירה קאהן: אני באתי לפה בעיקר כדי להבין איך אפשר להתנגד לחוק כזה, שיש לו חשיבות הצהרתית לכל מי שבא לפה לחפש רווח כלכלי.

שירה קאהן: שמענו פה נציגים שאומרים שיש פה איזשהו ניסיון של מדינת ישראל לא רק כלפי מי שנמצא פה אלא גם כלפי מי שנמצא במדינת המוצא.

שירה קאהן: לדוגמה, הסיפור של מחנות העינויים בסיני הוא סיפור נורא ואיום, אבל היום כולנו מבינים שהסיבה היחידה שזה נגמר היא שמדינת ישראל שידרה מסר שאין להם מה לעשות בסיני.

שירה קאהן: אם מדינת ישראל לא הייתה משדרת את המסר הזה, עדיין היו מחנות עינויים בסיני, כמו שאנחנו עדיין רואים אוניות שטובעות בים התיכון.

שירה קאהן: ולכן זה ברור והגיוני שכל עוד זה משתלם להגיע לישראל, כל עוד יש פה רווח כלכלי שמאפשר לשלוח כסף הביתה, אנשים ימשיכו להגיע לפה.

שירה קאהן: ולכן, מי שרוצה לחמול על חיי האדם האלה ולגרום שלא יעברו במקומות הנוראיים האלה בסיני, צריך גם כן לתמוך בחוק הזה.

יואב קיש: תודה רבה.

יואב קיש: שפי, בבקשה, מילת סיום.

שפי פז: אני אפילו לא אתייחס לשקרים שלהם, זה לא מעניין אותי, אני רוצה להגיד דבר אחד על נתוני הפשיעה.

שפי פז: אנחנו הגשנו בקשת חופש מידע למשטרה כדי לשים סוף לריב האין-סופי על נתוני הפשיעה.

שפי פז: אני מקבלת בממוצע שלוש-ארבע הודעות ביום על פשיעה, החל מסתם מכות וכלה בזקנה שאתמול בכניסה לבית שלה סודנית פירקה אותה במכות.

שפי פז: אתם לא יודעים על זה, אתם גם לא תדעו על זה.

שפי פז: אז אנחנו הגשנו בקשת חופש מידע, וקיבלנו תשובה שלא נוכל לקבל, כי זה יפגע ברגשות האוכלוסייה, כי הם לא מתייגים, כי זה יוביל להפרעת הסדר הציבורי.

שפי פז: אתם מבינים שאם הנתונים שלהם היו טובים לא היה צריך להסתיר את זה.

שפי פז: הגשנו ערעור למחוזי, והמשטרה מושכת זמן, היא כל הזמן מבקשת עוד ערכאה וערכאה, אבל זה יצא בסוף.

שפי פז: אני מקווה שבקרוב יהיו נתונים חד-משמעיים, ואז הם לא יוכלו להגיד לי שאין פשיעה.

שפי פז: הבעיה היחידה היא שגם כשיהיו נתונים, עדיין, 70% ממקרי הפשיעה לא מדוּוחים.

שפי פז: הם לא מדַווחים, האנשים שם לא מדווחים.

גלית עמיהוד: אני לא מדווחת יותר.

שפי פז: אני בממוצע נמצאת פעם בשבוע במשטרה להגיש תלונות.

שפי פז: זה לוקח לי שלוש שעות.

שפי פז: יושב לי שם חוקר שבסוף אני נשברת ולוקחת את המקלדת להקליד במקומו.

שפי פז: ובסוף, אחרי שבועיים, לפעמים גם אחרי 48 שעות, אני מקבלת הודעה מהמשטרה שהתיק נסגר.

גלית עמיהוד: כל כך מהר הם חוקרים.

שפי פז: אז תבינו שאנשים לא מגישים תלונות.

שפי פז: הזקנה שהוכתה אתמול בלילה לא תלך להגיש תלונה.

יואב קיש: טוב.

יואב קיש: אני רוצה לסכם את הדיון.

יואב קיש: מבחינת לוחות זמנים, אנחנו נצביע על שנתיים, כלומר על 24 חודשים, לא על 18 חודשים.

יואב קיש: זאת תהיה הצעת הנוסח.

יואב קיש: עכשיו אנחנו צריכים לעלות לוועדת הכנסת כדי לראות שהמיזוג יאושר.

יואב קיש: הדיון יוצא להפסקה, אנחנו נתכנס להצבעה ב-10:20, תודה.

יואב קיש: אני מחדש את הישיבה.

לאה פדידה: ב-13 דקות איחור.

יואב קיש: היינו בוועדת הכנסת והתעכבנו על המיזוג הזה.

קריאות: - - -

יואב קיש: חברים, תודה.

יואב קיש: חברים, אני מחדש את הישיבה.

יואב קיש: הדיון הסתיים.

יואב קיש: הבנתי שיש חברי כנסת שרוצים להירשם לרשות דיבור, אז נא לבוא אחרי זה ולהירשם לרשות דיבור במליאה.

יואב קיש: התעכבנו כי היינו בוועדת הכנסת.

יואב קיש: המיזוג אושר אבל הייתה רוויזיה, ולכן ההצבעה היא בכפוף לאישור המיזוג בוועדת הכנסת.

יואב קיש: ככל שהמיזוג לא יאושר, נראה את ההחלטה כאילו אישרנו רק את ההצעה הממשלתית לקריאה שנייה ושלישית, ולמעשה הקריאה הטרומית לא תיחשב במניין ההצעות.

מיכל רוזין: לא הבנתי, איחדתם או לא איחדתם?

יואב קיש: איחדנו.

יואב קיש: זה אושר בוועדת הכנסת.

יואב קיש: אבל אנחנו אומרים שאם יהיה שינוי בעמדת ועדת הכנסת, המיזוג לא יאושר.

יואב קיש: עכשיו אני רוצה לציין את השמות - - -

מיכל רוזין: רגע, אני לא מבינה.

יואב קיש: חבר הכנסת משה מזרחי לא יכול להצביע - - -

מיכל רוזין: רגע, קיש, רק תסביר, אני באמת לא הבנתי.

יואב קיש: היה מיזוג שבוצע.

יואב קיש: המיזוג היה על שתי הצעות חוק – אחת טרומית ואחת בקריאה ראשונה.

מיכל רוזין: שלך וממשלתית.

יואב קיש: נכון.

יואב קיש: זה עלה לוועדת הכנסת ואושר, אבל יש שם רוויזיה.

יואב קיש: אז אני אומר שאם המיזוג לא יאושר בסוף - - -

מיכל רוזין: בסדר.

יואב קיש: אז אנחנו מצביעים על הארכת הצעת החוק ב-24 חודש.

יואב קיש: מי בעד?

יואב קיש: קואליציה, להרים ידיים.

יואב קיש: שמונה בעד.

יואב קיש: מי נגד?

יעל כהן-פארן: אבל לא כתוב פה 24, כתוב פה 18.

יואב קיש: נכון, אבל לא היית בדיון.

יואב קיש: שישה נגד.

יואב קיש: בעד ההצעה בכפוף לשינויים שנאמרו לפרוטוקול – 8

יואב קיש: נמנעים – אין

יואב קיש: ההצעה התקבלה.

לאה פדידה: רוויזיה.

יואב קיש: רוויזיה.

יואב קיש: תודה, הישיבה נעולה.